b'\n_START_ARTICLE_\nMiika Lahti\n_START_SECTION_\nSeuraura\n_START_PARAGRAPH_\nLahti on JYPin kasvatti. H\xc3\xa4n voitti C-nuorten SM-pronssia vuonna 2002 sek\xc3\xa4 A-nuorten Suomenmestaruuden vuonna 2006, SM-hopeaa vuonna 2004 sek\xc3\xa4 SM-pronssia vuosina 2005 ja 2008. Lahti nostettiin kaudeksi 2005\xe2\x80\x932006 JYPin SM-liigarinkiin ja h\xc3\xa4n teki liigadebyyttins\xc3\xa4 jo kauden avauskierroksella 15. syyskuuta 2005 vieraissa Kalevan Palloa vastaan. Yhteens\xc3\xa4 Lahden tulokaskausi toi 43 runkosarjaottelussa tehot 4+4=8 sek\xc3\xa4 kolmessa playoff-ottelussa yhden maalin. H\xc3\xa4nen liigauransa avausmaali syntyi 18. lokakuuta 2005 ylivoimalla Rauman Lukkoa vastaan. Lahti pelasi kauden aikana miesten pelej\xc3\xa4 my\xc3\xb6s nelj\xc3\xa4n Mestis-ottelun verran alle 20-vuotiaiden maajoukkueessa ja vahvisti JYPin kultaa voittaneita A-nuoria kev\xc3\xa4\xc3\xa4ll\xc3\xa4 2006. Huhtikuussa 2006 h\xc3\xa4n teki kaksivuotisen jatkosopimuksen JYPin kanssa._NEWLINE_Kausista 2006\xe2\x80\x932007 ja 2007\xe2\x80\x932008 Lahti pelasi viel\xc3\xa4 osan JYPin A-nuorissa. H\xc3\xa4n teki joulukuussa 2007 taas kaksivuotisen jatkosopimuksen JYPin kanssa. Lahti loukkaantui ennen kauden 2008\xe2\x80\x932009 alkua ja h\xc3\xa4nen toipumisensa kesti pitk\xc3\xa4lle syksyyn. Lahti j\xc3\xa4i JYPiss\xc3\xa4 varsin pieneen rooliin ja pelasi suurimman osan runkosarjastaan sen farmijoukkue D Teamissa, jonka kolmanneksi paras pistemies h\xc3\xa4n oli tehty\xc3\xa4\xc3\xa4n 29 ottelussa tehot 6+16=22. Kev\xc3\xa4\xc3\xa4n 2009 pudotuspeleiss\xc3\xa4 Lahti sai enemm\xc3\xa4n vastuuta JYPiss\xc3\xa4 ja voitti kauden p\xc3\xa4\xc3\xa4tteeksi Suomenmestaruuden._NEWLINE_Lahti aloitti kauden 2009\xe2\x80\x932010 D Teamissa, jossa h\xc3\xa4n pelasi 13 ottelua, kunnes nousi vakiinnutti lopullisesti paikkansa JYPin SM-liigajoukkueessa. H\xc3\xa4n voitti kauden p\xc3\xa4\xc3\xa4tteeksi SM-pronssia. Lahti teki helmikuussa 2010 j\xc3\xa4lleen kaksivuotisen jatkosopimuksen joukkueen kanssa. Saman vuoden elokuussa h\xc3\xa4n sai kuitenkin nivusvamman ja joutui per\xc3\xa4ti viideksi kuukaudeksi sivuun. Lahti haki tammikuussa 2011 vastuuta D Teamista, mutta palasi loppukaudesta tasolleen JYPiss\xc3\xa4. Kaudella 2011\xe2\x80\x932012 h\xc3\xa4n kuului joukkueen suurimpiin onnistujiin. Lahti voitti kauden p\xc3\xa4\xc3\xa4tteeksi Suomenmestaruuden. H\xc3\xa4n teki tammikuussa 2012 taas kaksivuotisen jatkosopimuksen JYPin kanssa._NEWLINE_Kaudeksi 2012\xe2\x80\x932013 Lahti nimettiin JYPin varakapteeniksi. H\xc3\xa4n teki SM-liigan yhden kauden piste-enn\xc3\xa4tyksens\xc3\xa4 tehoilla 12+18=30, joilla Lahti oli JYPin nelj\xc3\xa4nneksi paras pistemies. H\xc3\xa4n voitti kauden p\xc3\xa4\xc3\xa4tteeksi SM-pronssia. Kaudella 2013\xe2\x80\x932014 Lahti voitti joukkueen sis\xc3\xa4isen tehotilaston lukemalla +9. H\xc3\xa4n voitti JYPiss\xc3\xa4 my\xc3\xb6s European Trophyn mestaruuden. Hein\xc3\xa4kuussa 2013 Lahden sopimusta jatkettiin kahdella vuodella kev\xc3\xa4\xc3\xa4seen 2016 saakka. Kaudella 2014\xe2\x80\x932015 h\xc3\xa4n voitti 87 minuutillaan JYPin sis\xc3\xa4isen j\xc3\xa4\xc3\xa4hyp\xc3\xb6rssin. Lahti voitti kauden p\xc3\xa4\xc3\xa4tteeksi SM-pronssia. Joulukuussa 2015 h\xc3\xa4n teki kaksivuotisen jatkosopimuksen JYPin kanssa. Sopimus sis\xc3\xa4lsi my\xc3\xb6s pyk\xc3\xa4l\xc3\xa4n ulkomaille siirtymisest\xc3\xa4. Lahti k\xc3\xa4ytti optionsa hein\xc3\xa4kuussa 2016 ja h\xc3\xa4n siirtyi kaudeksi 2016\xe2\x80\x932017 vuoden mittaisella sopimuksella KHL:n kiinalaiseen laajennusjoukkue Kunlun Red Stariin._NEWLINE_Lahti palasi kaudeksi 2017\xe2\x80\x932018 alkuper\xc3\xa4isen sopimuksensa mukaisesti JYPiin. H\xc3\xa4n ei kuitenkaan pelannut koko kauden aikana otteluakaan leikkaushoitoa vaatineen lonkkavamman vuoksi. Toukokuussa 2018 Lahti teki JYPin kanssa vuoden mittaisen jatkosopimuksen, joka sis\xc3\xa4lt\xc3\xa4\xc3\xa4 marraskuun maaottelutaukoon asti kest\xc3\xa4v\xc3\xa4n koeajan. H\xc3\xa4n sai koejaksonsa p\xc3\xa4\xc3\xa4tteeksi jatkosopimuksen._NEWLINE_Kaudeksi 2019\xe2\x80\x932020 Lahti siirtyi vuoden mittaisella sopimuksella monikansallisen Erste Bank Eishockey Ligan it\xc3\xa4valtalaisjoukkue Villacher SV:hen. Joukkuetta valmentaa h\xc3\xa4nelle JYPist\xc3\xa4 tuttu Jyrki Aho.\n_START_SECTION_\nMaajoukkueura\n_START_PARAGRAPH_\nLahti on pelannut my\xc3\xb6s yhteens\xc3\xa4 16 A-maaottelua tehopistein 2+1=3. H\xc3\xa4n debytoi Suomen A-maajoukkueessa Euro Hockey Tour -tasolla vuoden 2012 Channel One Cupin avausottelussa, joka pelattiin Hartwall Arenalla 13. joulukuuta 2012 T\xc5\xa1ekki\xc3\xa4 vastaan. Lahden ensimm\xc3\xa4inen A-maajoukkuemaali syntyi 11. huhtikuuta 2014 Euro Hockey Challengen ottelussa Kuopiossa Latviaa vastaan. H\xc3\xa4net valittiin vuoden 2013 MM-joukkueeseen, mutta Lahti ei ehtinyt pelata turnauksessa otteluakaan. Lopulta h\xc3\xa4nen kisapassinsa j\xc3\xa4tettiin leimaamatta, kun Mikael Granlund saapui vahvistamaan Suomen joukkuetta kesken turnauksen._NEWLINE_Lahti pelasi alle 20-vuotiaiden MM-kilpailuissa vuonna 2007 sek\xc3\xa4 alle 18-vuotiaiden MM-kilpailuissa vuosina 2004 ja 2005.'